**Uputa za popunjavanje prijave trošarine-obrazac PDA**

- U polje 1 upisati naziv obveznika trošarine (naveden u Uvjerenju o registraciji od UNO);

- U polje 2 upisati adresu obveznika trošarine (adresu navedenu u Uvjerenju o registraciji od UNO);

- U polje 3 upisati poštanski broj i mjesto gdje posluje porezni obveznik (naveden u Uvjerenju o registraciji od UNO);

- U polje 4 upisati identifikacijski broj obveznika trošarine (naveden u Uvjerenju o registraciji za obveznika trošarine);

- U polje 5 upisati porezno razdoblje sukladno Zakonu o trošarinama u BiH (jedan kalendarski mjesec);

- U koloni I (Porezna osnovica, količina/MPC) upisati količinu u litrama za biogoriva i biotečnosti, derivate nafte, za alkohol, alkoholna pića i voćnu prirodnu rakiju upisati količinu izraženu u litrama apsolutnog alkohola, za bezalkoholna pića, pivo i vino upisati količinu u litrama, a za duhanske prerađevine upisati maloprodajnu cijenu i količinu po jedinici mjere. U ovu kolonu se ne upisuju količine koje su prodane odnosno isporučene, a za koje je člankom 30. Zakona o trošarinama u BiH propisano oslobađanje od plaćanja trošarine.

- U koloni II (Stopa/iznos po jedinici) na prijavi su upisane propisane stope/propisani iznosi po jedinici mjere.

- U koloni III (Obračunata trošarina) upisuje se iznos obveze nastale po osnovi trošarine, tj. iznos obračunate trošarine u poreznom razdoblju za koji se prijava podnosi. Iznos obračunate trošarine, koji se upisuje u prijavu je:

**1.** Za biogoriva i biotečnosti iznos obračunate trošarine na prodane odnosno isporučene količine u obračunskom razdoblju za svaki proizvod posebno. **U red 1 trošarina na biogoriva i biotečnosti upisuje se ukupno obračunata trošarina u obračunskom razdoblju za koji se podnosi prijava trošarine.**

**2.** Za derivate nafte iznos obračunate trošarine na prodane odnosno isporučene količine u obračunskom razdoblju za svaki proizvod posebno. **U red 2 trošarina na biogoriva i biotečnosti upisuje se ukupno obračunata trošarina u obračunskom razdoblju za koji se podnosi prijava trošarine.**

**3.** Za duhanske prerađevine upisuje se obveza za trošarinu obračunata na prodane odnosno isporučene količine u obračunskom razdoblju za svaki proizvod posebno. Obračunavanje trošarine za cigarete vrši se na način što se maloprodajna cijena cigareta u koju je uključen PDV množi sa stopom od 42% i obračunati iznos upisuje u red 3.1 prijave, dok se u red 3.2 prijave upisuje iznos obračunate posebne trošarine, koja se obračunava na način da se iznos propisane posebne trošarine po paklici cigareta množi sa količinom paklica cigareta od 20 komada, dok se za pakiranja koja sadrže više ili manje od 20 komada po paklici, trošarina obračunava razmjerno broju komada u pakiranju. U red ukupno 3.1 + 3.2 upisuje se ukupno obračunata trošarina, koja predstavlja zbir obračunate trošarine na maloprodajnu cijenu i posebne trošarine. Ako je ukupna trošarina na cigarete, koja je obračunata na način propisan u članku 21. stavak (1) točke a) i b) Zakona o trošarinama u BiH manja od minimalne trošarine, koju je propisao Upravni odbor UNO, plaća se iznos minimalne trošarine. Iznos minimalne trošarine upisuje se u red iznos minimalne trošarine za uplatu, s tim da se u red 3.3 upisuje iznos trošarine obračunat po stopi od 42% na maloprodajnu cijenu u koju je uključen PDV, a u red 3.4 upisuje se iznos obračunate posebne trošarine, pa u slučaju da je ukupno obračunata trošarina, koja predstavlja zbir obračunate trošarine iz reda 3.3 i 3.4 manja od minimalne, u red iznos minimalne trošarine za uplatu upisuje se iznos minimalne trošarine, koju je utvrdio Upravni odbor UNO. U red 3.5 prijave upisuje se obračunata trošarina na ostale duhanske proizvode, koja je obračunata na način da se maloprodajna cijena duhanskih proizvoda u koju je uključen PDV množi sa stopom od 42%. U red 3.6 prijave upisuje se trošarina obračunata na prodane odnosno isporučene količine duhana za pušenje u obračunskom razdoblju. U red 3.7 prijave upisuje se trošarina obračunata sukladno odredbi članka 23 stavak 6 Zakona o trošarinama i 24 stavak 3 Pravilnika o primjeni Zakona o trošarinama.

4. Za alkohol, alkoholna pića, voćnu prirodnu rakiju upisuje se trošarina obračunata na prodane odnosno isporučene količine u obračunskom razdoblju za svaki proizvod posebno. **U red 4 trošarina na alkohol, alkoholna pića i voćnu prirodnu rakiju upisuje se ukupno obračunata trošarina na prodane odnosno isporučene količine u obračunskom razdoblju za koji se podnosi prijava trošarine.**

5. Za bezalkoholna pića iznos obračunate trošarine na prodate odnosno isporučene količine u obračunskom razdoblju. **U red 5 trošarina na bezalkoholna pića, upisuje se ukupno obračunata trošarina u obračunskom razdoblju za koji se podnosi prijava trošarine.**

6. Za pivo, iznos obračunate trošarine na prodane odnosno isporučene količine u obračunskom razdoblju. **U red 6 trošarina na pivo, upisuje se ukupno obračunata trošarina u obračunskom razdoblju za koji se podnosi prijava trošarine.**

7. Za vino, iznos trošarine obračunate u poreznom razdoblju na prodane odnosno isporučene količine vina u obračunskom razdoblju za koji se podnosi prijava trošarine. **U red 7 trošarina na domaće vino, upisuje se ukupno obračunata trošarina u obračunskom razdoblju za koji se podnosi prijava trošarine.**

**8. CESTARINA**

- U koloni I (Porezna osnovica, količina/MPC) upisati količinu u litrama za biogoriva i biotečnosti, derivate nafte i to za motorni benzin, uključujući i bezolovni, neovisno od oktanske vrijednosti i komercijalnog naziva i dizel gorivo i ostala plinska ulja, tečni naftni plin za pogon motornih vozila (članak 5. stavak (1) točka a), b) i e) Zakona o trošarinama u BiH). U ovu kolonu se ne upisuju količine koje su prodane odnosno isporučene, a za koje je člankom 36. Zakona o trošarinama u BiH propisano oslobađanje od plaćanja cestarine.

- U koloni II (Stopa/iznos po jedinici) na prijavi su upisani propisani iznosi po jedinici mjere.

- U koloni III (Obračunata trošarina) upisati iznos obveze nastale po osnovi cestarine, tj. iznos obračunate cestarine u poreznom razdoblju za koji se prijava podnosi za svaki proizvod posebno. Iznos obračunate cestarine koji se upisuje u prijavi je:

8.4 Za derivate nafte iz članka 5. stavak (1) točke a), b) i e) iznos obračunate naknade za izgradnju cesta iz cijene domaće nafte i naftnih derivata na prodate odnosno isporučene količine u obračunskom razdoblju;

8.8 Za derivate nafte iz članka 5. stavak (1) točke a), b) i e) iznos obračunate naknade za izgradnju autocesta i izgradnju i rekonstrukciju drugih cesta iz cijene domaće nafte i naftnih derivata na prodane odnosno isporučene količine u obračunskom razdoblju;

8.17 Za biogoriva i biotečnosti iz članka 4. stavak (2) točka (g) iznos obračunate naknade za izgradnju cesta iz cijene domaćih biogoriva i biotečnosti na prodate odnosno isporučene količine u obračunskom razdoblju;

8.26 Za biogoriva i biotečnosti iz članka 4. stavak (2) točka (g) iznos obračunate naknade za izgradnju autocesta i izgradnju i rekonstrukciju drugih cesta iz cijene domaćih biogoriva i biotečnosti na prodane odnosno isporučene količine u obračunskom razdoblju.